Rani Khedira

Rani Khedira (s. 27. tammikuuta 1994 Stuttgart) on saksalainen jalkapalloilija, pelipaikaltaan puolustava keskikenttäpelaaja. Hän on pituudeltaan 189-senttimetrinen. Hän on edustanut Saksan Bundesliigassa Stuttgartia, Leipzigia, Augsburgia ja kesästä 2021 alkaen Union Berliniä.

Khedira pelasi Bundesliigassa ensimmäisen ottelunsa Stuttgartin joukkueessa syyskuussa 2013. Kesällä 2014 hän siirtyi tuolloin vielä 2. Bundesliigassa pelanneeseen Leipzigiin. Kesällä 2017 hän siirtyi Augsburgiin ja neljä vuotta myöhemmin Union Berliniin. Hän on ennen kauden 2022–2023 alkua pelannut 170 pääsarjaottelua ja tehnyt niissä kuusi maalia, joista neljä kaudella 2018–2019.

Khedira pelasi yhteensä 13 ottelua Saksan alle 15-, alle 16-, alle 17- ja alle 19-vuotiaiden maajoukkueissa. Hän pelasi viisi ottelua alle 17-vuotiaiden maailmanmestaruuskilpailuissa 2011 Saksan saavuttaessa pronssia mutta avauskokoonpanossa vain pronssiottelussa Brasiliaa vastaan.

Rani Khediran veljistä Sami Khedira on jalkapallon maailmanmestari ja Denny Khedira toimii pelaaja-agenttina. Heidän isänsä on alkujaan tunisialainen.

Lähteet 

Saksalaiset jalkapalloilijat
Vuonna 1994 syntyneet
Elävät henkilöt